Espert tal-pulizija fil-ġuri tal-paralimpiku Sud Afrikan  Oscar Pistorius qara SMSs li juru li Reeva Steenkamp, it-tfjala li huwa mixli li qatel volontarjament fl-14 ta’ Frar 2013, kienet kultant tibża’ minnu. Pistorius jgħid li spara għax ħaseb li kien hemm ħalliel. Osservaturi qalu li l-messaġġi juru li ż-żewġ maħbubin kienu għaddejjin minn perijodu ta’ nuqqas ta’ sigurtà emozzjonali. Joħroġ minn dak li qara Capt François Moller li l-koppja arġumentaw waħda sew fil-ġimgħat qabel ma qatilha. Kultant kien anke jiksirha quddiem in-nies u f’messaġġ minnhom qaltu li “ma nistax niġi attakkata minn barranin għax noħroġ miegħek u mbagħad niġi attakkata minnek, l-unika persuna li jistħoqqli protezzjoni minnha”. F’messaġġ ieħor ireaġixxiet għax akkużaha li ma qaltlux li kienet pejpet il-ħaxixa jew ħadet id-droga u hija ddefendiet il-passat tagħha billi qaltu li qatt ma kienet stripper jew “ho”, terminu li jintuża fl-Afrika t’Isfel għal prostituta. Il-qorti aġġġornat is-smigħ għal dalgħodu meta kompla jixhed l-uffiċjal tal-pulizija. Moller qal li eżamina aktar minn elf messaġġ bejn it-tnejn li ħadhom minn żewġ BlackBerry, żewġ iPhones, żewġ iPads u Mac computer mid-dar ta’ Pistorius wara li Steenkamp inqatlet. Huwa qal li l-informazzjoni mit-telefon ta’ Steenkamp fiha 35 elf pagna ipprintjata.